TKS :งานในมือแกร่งหนุนการโตปีนี้แนะนำซื้อราคาเป้าหมาย 10 บาท
TKS :Backlog ยังคงแข็งแกร่งหนุนการโตในปีนี้ และแนวโน้ม ไตรมาส 2/59 รายได้ยังคงโต y-y จากงานที่ลาวและงานไปรษณียบัตรที่ยังเหลืออยู่ โดยลุ้นงานพิมพ์บัตรประชามติ
8 มิ.ย. 2559

บล.ฟิลลิป ระบุในบทวิเคราะห์วันนี้ (8 มิ.ย.) ว่า บริษัท ที.เค.เอส. เทคโนโลยี จำกัด (มหาชน)หรือ TKS  สิ้นไตรมาส1/59 มี backlog ที่ 900 ล้านบาท ซึ่งจะรับรู้ในปีนี้ทั้งหมด ซึ่งถือเป็นตัวหนุนสำคัญต่อการเติบโตในปีนี้ เพราะหากรวมกับรายได้ในไตรมาส1/59 ทำให้ทั้งปี 2559 ก็จะมีรายได้ใกล้เคียงปี 2558 แล้ว
ส่วนที่เหลือก็จะมาจากงานประมูล เช่น ในไตรมาส 3/59 หากไม่เลื่อนการลงประชามติในวันที่ 7 ส.ค. ก็จะมีการเปิดประมูลผู้พิมพ์บัตรลงประชามติ ซึ่งบริษัทจะเข้าร่วมด้วย, รายได้ที่จะได้มาจากบริษัทร่วมทุน อย่างร่วมทุนที่ลาวที่จะเริ่มรับรู้รายได้ในไตรมาส 2/59 และจะรับรู้หมดในปีนี้ มูลค่างาน 2 ล้านดอลลาร์, บริษัทร่วมทุนกับ Wellco จากญี่ปุ่น ในการผลิตลาเบลติดหรือป้ายแขวนที่บรรจุภัณฑ์ ติดตั้งเครื่องจักรและเตรียมตัวทดสอบการผลิต จะเริ่มผลิตได้ในเดือน ก.ค. ได้รับความสนใจจากลูกค้าญี่ปุ่นหลายราย,
การเจรจาพันธมิตรในกัมพูชาน่าจะได้ข้อสรุปในปีนี้, มองหาโอกาสทำ M&amp;A โดยจะขยายไปในธุรกิจ Food packaging และธุรกิจบริการด้านไอที เพื่อเดินหน้าไปสู่เป้าหมาย “Business Solution Provider”, เจรจารับจ้างบริหารคลังสิ่งพิมพ์ให้กับธนาคารของรัฐ 3 แห่ง  
แนวโน้มในไตรมาส 2/59 คาดยังเห็นรายได้ที่โตขึ้นจากการรับรู้งานไปรษณียบัตรทายผลฟุตบอลยูโรที่ยังเหลือเข้ามาบางส่วน และงานจากลาวที่ตอนนี้ทำงานไปได้แล้ว 30% ประกอบกับบริษัทร่วม SYNEX ผลประกอบการยังมีแนวโน้มดีจากการปรับ product mix โดยเพิ่มสินค้าที่มีมาร์จิ้นสูงมากขึ้น และการเพิ่มลูกค้าองค์กรให้มากขึ้น และ TBSP ได้ประโยชน์จากการที่ธนาคารพาณิชย์จะเปลี่ยนบัตรเอทีเอ็มเป็นแบบฝังชิพ ที่ TBSP เป็นหนึ่งในผู้ผลิตบัตรดังกล่าว น่าจะทำให้การรับรู้ส่วนแบ่งกำไรจากทั้ง 2 บริษัทยังมีทิศทางที่เพิ่มขึ้น
ทางฝ่ายยังคงคาดการณ์รายได้ขาย/บริการในปี 2559 ที่ 1,573 ล้านบาท โต 15% เทียบช่วงเดียวกันของปีก่อน และกำไรที่ 300 ล้านบาท อิง P/E ที่ 12 เท่า ราคาพื้นฐาน 10 บาท และคาดปันผลจ่ายที่ 0.55 บาท ยังคงให้ Yield ที่สูงอยู่ ยังแนะนำ “ซื้อ” 